วันนี้ที่รอคอย (ละครโทรทัศน์)

**วันนี้ที่รอคอย** เป็นละครโทรทัศน์ไทยแนว ดราม่า, แอคชั่น โรแมนติก ที่สร้างจากบทประพันธ์ของ วราภา ถูกนำมาสร้างแล้วทั้งหมด 2 ครั้ง โดยครั้งแรกคือในปี พ.ศ. 2536 ผลิตโดยบริษัท ดาราวิดีโอ จำกัด กำกับการแสดงโดย สยาม สังวริบุตร นำแสดงโดย เบิร์ด - ธงไชย แมคอินไตย์ ซึ่งต้องแสดงเป็น 2 ตัวละครคือ เจ้าน่านปิงนรเทพ หรือ จ้าวซัน และเจ้าศิขรนโรดม และ แอน - สิเรียม ภักดีดำรงฤทธิ์ รับบท ม่านฟ้า หรือ บราลี ออกอากาศทุกวันศุกร์–อาทิตย์ เวลา 21.00 น. ทางช่อง 7 ระหว่างวันที่ 3 กันยายน – 5 ธันวาคม พ.ศ. 2536 จากความสำเร็จของละครดังกล่าว ทำให้ได้รับรางวัลจากงานประกาศผลรางวัลโทรทัศน์ทองคำ ครั้งที่ 8 ปี พ.ศ. 2536 ได้แก่ รางวัลนักแสดงนำชายดีเด่น นำแสดงโดย ธงไชย แมคอินไตย์ ในบทบาทจ้าวซัน  และรางวัลดาราสนับสนุนหญิงดีเด่น นำแสดงโดย  สุภาภรณ์ คำนวณศิลป์ ในบทบาทจ้าวเหม่ยอิง เป็นต้น

ต่อมาในปี พ.ศ. 2556 ช่อง 7 ได้นำละครวันนี้ที่รอคอยกลับมาสร้างใหม่อีกครั้ง โดยครั้งนี้ผลิตโดยบริษัท พอดีคำ จำกัด กำกับการแสดงโดย ธงชัย ประสงค์สันติ นำแสดงโดย อ๋อม - อรรคพันธ์ นะมาตร์ รับบท เจ้าน่านปิงนรเทพ หรือ จ้าวซัน และ ฉัตร - ปริยฉัตร ลิ้มธรรมมหิศร รับบท ม่านฟ้า หรือ บราลี ออกอากาศทุกวันพุธ–พฤหัสบดี เวลา 20.25 น. ทางช่อง 7 ระหว่างวันที่ 13 มิถุนายน – 15 สิงหาคม พ.ศ. 2556 จำนวนทั้งสิ้น 17 ตอน

## เรื่องย่อ
น่านปิงนรเทพ ราชบุตรแห่งคีรีรัฐนครต้องกลายเป็นกษัตริย์ไร้บัลลังก์ เพราะพระราชบิดาถูกพระเชษฐาชิงราชสมบัติ เขาต้องระหกระเหินไปอยู่กับครอบครัว จ้าวฉินเย่ว์ ที่ฮ่องกง จนพลัดพรากจาก ม่านฟ้า ลูกสาวราชองครักษ์ที่ผูกพันกัน เวลาผ่านไป น่านปิงนรเทพ หรือ จ้าวซัน รับหน้าที่ดูแลกิจการของตระกูล เพราะจ้าวฉินเย่ว์ไม่ไว้ใจลูก ๆ จ้าวซันได้มีโอกาสต้อนรับ บราลี หรือ ม่านฟ้าที่มาเที่ยวฮ่องกง บราลีจำเหตุการณ์วัยเด็กไม่ได้ แต่ก็สุขใจทุกครั้งที่อยู่กับจ้าวซัน ความสัมพันธ์ของทั้งคู่ทำให้ เหม่ยอิง ลูกสาวคนโตของจ้าวฉินเย่ว์ไม่พอใจ เพราะเธอหวังจะแต่งงานกับจ้าวซันและครอบครองบริษัท ถึงขนาดวางแผนใส่ร้าย จ้าวฉินเจียง พี่ชายต่างแม่จนติดคุก แต่สุดท้ายเหม่ยอิงก็แพ้ภัยตัวเอง ธุรกิจตกอยู่ในความดูแลของ ผิงอัน น้องสาวเหม่ยอิง ด้านคีรีรัฐนคร จ้าวซันยังติดตามข่าวจนรู้ว่า องค์ชายศิขรนโรดม จะถูกลอบสังหารขณะมาเยือนฮ่องกง จ้าวซันจึงวางแผนช่วยเหลือองค์ชายจนปลอดภัยและสนับสนุนให้องค์ชายศิขรนโรดมขึ้นเป็นกษัตริย์ เมื่อภารกิจลุล่วง เขากับบราลีจึงได้ใช้ชีวิตสงบสุขร่วมกัน

## ตัวละครหลัก
* **จ้าวซัน** หรือชื่อในอดีตคือ น่านปิงนรเทพ ซึ่งปัจจุบันเป็นนักธุรกิจหนุ่มผู้มีอนาคตไกลที่มีหัวใจต่อบราลี เติบโตมาโดยการอุปการะของ จ้าวฉินเย่ว์ นักธุรกิจฮ่องกง  
* **บราลี** หรือชื่อในอดีตคือ ม่านฟ้า ซึ่งถูกส่งไปอยู่กับครอบครัว นายทหารทางเมืองเหนือ และปัจจุบันเธอจบการศึกษาจากสหรัฐอเมริกา โดยมีจ้าวซันที่ทำการค้ากับบิดาของเธอ เฝ้าติดเธอมาตลอดด้วยความห่วงใย
* **เหม่ยอิง** บุตรสาวของเจ้าฉินเย่ว์ ต้องการมีส่วนในการทำธุรกิจของครอบครัว แต่ก็ไม่มีโอกาสเพราะถูกตั้งแง่ว่าเป็นผู้หญิง 
* **จ้าวฉินเจียง** พี่ชายต่างมารดาของ เหม่ยอิง ผู้ใช้ชีวิตแสนสำราญ โดยไม่เหลียวแลธุรกิจ 

## การตอบรับ
* รางวัลนักแสดงนำชายดีเด่น จากงานประกาศผลรางวัลโทรทัศน์ทองคำ ครั้งที่ 8 ปี พ.ศ. 2536 (ธงไชย แมคอินไตย์ ในบทบาทจ้าวซัน)  
* รางวัลดาราสนับสนุนหญิงดีเด่น จากงานประกาศผลรางวัลโทรทัศน์ทองคำ ครั้งที่ 8 ปี พ.ศ. 2536 (สุภาภรณ์ คำนวณศิลป์ ในบทบาทจ้าเหม่ยอิง) 
* เข้าชิงรางวัลดาราประกอบหญิงดีเด่น จากงานประกาศผลรางวัลเมขลา ครั้งที่ 10 ประจำปี 2536 (สุภาภรณ์ คำนวณศิลป์ ในบทบาทจ้าเหม่ยอิง) 

## เพลงประกอบละคร
; ปี พ.ศ. 2536 
* เพลง "วันหนึ่ง วันนี้" ศิลปิน ธงไชย แมคอินไตย์ คำร้อง สุรักษ์ สุขเสวี ทำนอง/เรียบเรียง อภิไชย เย็นพูนสุข
* เพลง "วันนี้ที่รอคอย" ศิลปิน ธงไชย แมคอินไตย์ 

; ปี พ.ศ. 2556
* เพลง "มีไหมใครสักคน" ศิลปิน ธงไชย แมคอินไตย์ คำร้อง ฟองเบียร์ ทำนอง ปฎิเวธ อุทัยเฉลิม เรียบเรียง ธีระปริญญ์ รัตนบุตร  
* เพลง "ไม่ใช่ไม่รัก" ศิลปิน บงกช เจริญธรรม คำร้อง ฟองเบียร์ ทำนอง/เรียบเรียง ธีระปริญญ์ รัตนบุตร

## นักแสดง

## อ้างอิง

หมวดหมู่:นวนิยายไทย
หมวดหมู่:ละครโทรทัศน์ช่อง 7
หมวดหมู่:ละครโทรทัศน์ไทยในปี พ.ศ. 2536
หมวดหมู่:ละครโทรทัศน์โดยดาราวิดีโอ
หมวดหมู่:ละครโทรทัศน์ที่กำกับโดย สยาม สังวริบุตร
หมวดหมู่:ละครโทรทัศน์ไทยในปี พ.ศ. 2556
หมวดหมู่:ละครโทรทัศน์ที่กำกับโดย ธงชัย ประสงค์สันติ
หมวดหมู่:ละครโทรทัศน์ไทยในคริสต์ทศวรรษ 1990
หมวดหมู่:ละครโทรทัศน์ไทยในคริสต์ทศวรรษ 2010
หมวดหมู่:นวนิยายไทยที่ประพันธ์โดย วราภา
หมวดหมู่:ละครโทรทัศน์โดยพอดีคำ